1

בתי הדין לעבודה
בית דין א.לעבודה ת"א	עב 008450/06	
		
בפני:	כבוד השופטת יהלום הדס	תאריך:	lawdata - דטהחוק19/09/2006	

בעניין:	אדר טל 		
	ע"י ב"כ עו"ד	רון ישראלי	המבקש	
	נ  ג  ד		
	1. די.אר.בי. השקעות בע"מ

2. פרדקין אלון אליהו		
	ע"י ב"כ עו"ד	תקן	המשיבים	
פסק דין

1.	לאחר עיון בכתב הערעור, בבקשה להטלת עיקול ובהחלטה נשוא הערעור, וכן בכתבי הטענות, להלן פסק הדין. 

2.	באשר לסיכויי התביעה, עיון בכתב התביעה ובתצהיר התומך בבקשה, מעלה כי רוב רובם של רכיבי התביעה הם רכיבים נזיקיים ואינם רכיבים הנובעים מחוקי המגן הקוגנטיים. 
	כך לעניין פיצוי על פי חוק השיוויון, פיצוי בגין פגיעה עתידית בהשתכרות, פיצוי בגין נזק לא ממוני. 
	הרכיבים היחידים הנובעים מחוקי המגן הם התביעה להפרש פיצויי פיטורים (בסך 3,091 ₪) ואולם תביעה זו הוגשה ללא פירוט, וכן תביעה להפרשי דמי הבראה (בסך 1,433 ₪). 

3.	בגין רכיבי תביעה נזיקיים, לעולם נתון שיקול הדעת בקביעת גובה הפיצוי, לבית הדין הדן בתובענה. 
	לפיכך, צדקה כב' הרשמת ריכטמן בקובעה שאין ליתן צו עיקול בגין רכיבים אלה, זאת בנוסף לטעמים שציינה בהחלטתה, אשר דינם להתאשר. 
	די היה בטעמים דלעיל כדי לדחות את הערעור. 

4.	יחד עם זאת, עולה מכתב ההגנה כי החברה הנתבעת נקלעה לקשיים כספיים חמורים. 
	בנסיבות אלה, אי מתן צו עיקול, במיוחד שעה שסכומי התביעה אינם מוגנים בזכות קדימה על פי חוק, יגרום לכך שככל שהתובעת תזכה בתביעתה, קיים חשש ממשי שלא תוכל לממש את פסק הדין. 
	בנסיבות אלה אני סבורה שיש לנקוט גישה מקילה באשר  לבחינת סיכויי התביעה ודי כי הוכח לכאורה שהתובעת פוטרה וכי היתה במועד הפיטורים בטיפולי פוריות. 

5.	עובדות לכאוריות אלה מצדיקות, לטעמי, מתן צו עיקול על חלק מרכיבי התביעה, כלפי הנתבעת 1 בלבד, בשלב זה, ללא אבחנה בין עילות התביעה ורכיבי התביעה השונים. 

6.	הערעור מתקבל באופן חלקי באופן שיוטל צו עקול זמני על סך 36,000 ₪, המהווים 6 משכורות חודשיות (לפי 6,000 ₪ לחודש כמפורט בתלושי השכר), וזאת כלפי הנתבעת 1 בלבד.

7.	התיק מוחזר לכב' הרשמת ריכטמן למתן צו עיקול ולקביעת גובה הערבויות, בהתאם לאמור לעיל. 

8.	מפאת הדחיפות ניתן פסק הדין ללא נציגי ציבור.

9.	המזכירות תשלח החלטה זו לב"כ המבקשת בלבד.

ניתן היום כ"ו באלול, תשס"ו (19 בספטמבר 2006) בהעדר הצדדים

יהלום הדס, שופטת	

תשובה חן-קלדנית.